Komission päätös,

tehty 28 päivänä elokuuta 2001,

ekologisista arviointiperusteista yhteisön ympäristömerkin myöntämiseksi astianpesukoneille

(tiedoksiannettu numerolla K(2001) 2600)

(ETA:n kannalta merkityksellinen teksti)

(2001/689/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000(1) ja erityisesti sen 3, 4 ja 6 artiklan,

sekä katsoo seuraavaa:

(1) Asetuksen (EY) N:o 1980/2000 3 artiklan mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen.

(2) Asetuksen (EY) N:o 1980/2000 4 artiklassa säädetään, että erityiset ympäristömerkin myöntämisperusteet vahvistetaan tuoteryhmittäin.

(3) Asetuksen (EY) N:o 1980/2000 4 artiklassa säädetään, että ympäristömerkin myöntämisperusteet ja niihin liittyvät arviointi- ja todentamisvaatimukset tarkistetaan hyvissä ajoin ennen kullekin tuoteryhmälle vahvistetun myöntämisperusteiden voimassaoloajan päättymistä, ja tämän perusteella tehdään ehdotus niiden voimassaoloajan jatkamisesta, kumoamisesta tai tarkistamisesta.

(4) Komissio vahvisti päätöksellä 98/483/EY(2) ekologiset arviointiperusteet yhteisön ympäristömerkin myöntämiseksi astianpesukoneille, ja kyseisen päätöksen 3 artiklan mukaisesti, sellaisena kuin se on muutettuna komission päätöksellä 2001/397/EY(3), arviointiperusteiden voimassaoloaika päättyy 31 päivänä tammikuuta 2003.

(5) On syytä tarkistaa päätöksellä 98/483/EY vahvistettuja tuoteryhmän määritelmää ja ekologisia arviointiperusteita markkinoilla tapahtuneen kehityksen huomioon ottamiseksi.

(6) On tarkoituksenmukaista tehdä uusi komission päätös tämän tuoteryhmän erityisistä ekologisista arviointiperusteista, jotka ovat voimassa viiden vuoden ajan.

(7) On tarkoituksenmukaista, että tällä päätöksellä vahvistetut uudet arviointiperusteet sekä päätöksellä 98/483/EY aiemmin vahvistetut arviointiperusteet ovat voimassa rinnakkain enintään 12 kuukauden ajan, jotta yrityksillä, joiden tuotteille on myönnetty ympäristömerkki ennen tämän uuden päätöksen tekemistä, olisi riittävästi aikaa mukauttaa nämä tuotteet uusien arviointiperusteiden mukaisiksi.

(8) Tässä päätöksessä säädetyt toimenpiteet on laadittu ja hyväksytty asetuksen (EY) N:o 1980/2000 6 artiklassa säädettyjen ympäristömerkin myöntämisperusteiden vahvistamisessa noudatettavien menettelyjen mukaisesti.

(9) Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Tuoteryhmällä "astianpesukoneet" (jäljempänä "tuoteryhmä") tarkoitetaan seuraavia tuotteita: "Yleisesti myynnissä olevat sähkökäyttöiset, kotitalouskäyttöön tarkoitetut astianpesukoneet. Laitteet, jotka voivat käyttää myös muita energialähteitä, kuten akkuja, tai joilla ei ole sisäistä lämmönlähdettä, eivät kuulu tuoteryhmään."

2 artikla

Edellä 1 artiklassa määritellyn tuoteryhmän ympäristövaikutukset arvioidaan liitteessä vahvistettujen erityisten ekologisten arviointiperusteiden mukaisesti.

3 artikla

Tuoteryhmän määritelmä ja tuoteryhmää koskevat arviointiperusteet ovat voimassa viisi vuotta tämän päätöksen voimaantulopäivästä.

Päätöksellä 98/483/EY vahvistettua tuoteryhmän määritelmän ja arviointiperusteiden voimassaoloaikaa muutetaan siten, että se päättyy 12 kuukauden kuluttua tämän päätöksen voimaantulopäivästä.

4 artikla

Hallinnollisia tarkoituksia varten tälle tuoteryhmälle annetaan tunnusnumero "002".

5 artikla

Tämä päätös on osoitettu kaikille jäsenvaltioille.

Tehty Brysselissä 28 päivänä elokuuta 2001.

Komission puolesta

Margot Wallström

Komission jäsen

(1) EYVL L 237, 21.9.2000, s. 1.

(2) EYVL L 216, 4.8.1998, s. 12.

(3) EYVL L 139, 23.5.2001, s. 21.

LIITE

YLEISET PERIAATTEET

Saadakseen ympäristömerkin astianpesukoneen (jäljempänä "tuote") on kuuluttava 1 artiklassa määriteltyyn tuoteryhmään ja täytettävä tässä liitteessä esitetyt arviointiperusteet, ja hakemuksen yhteydessä on esitettävä arviointiperusteissa mainitut testaustulokset. Tarvittaessa voidaan käyttää muita testimenetelmiä, jos hakemusten arvioinnista vastaava toimivaltainen elin hyväksyy niiden vastaavuuden. Jollei testejä mainita erikseen, tai jos niiden mainitaan olevan ainoastaan tarkastusta tai valvontaa varten, toimivaltaisen elimen on turvauduttava tapauksesta riippuen hakijan toimittamiin vakuutuksiin ja asiakirjoihin ja/tai riippumattomiin tarkastuksiin.

Hakemuksen arvioinnissa ja tässä liitteessä vahvistettujen arviointiperusteiden vaatimustenmukaisuuden tarkastuksessa toimivaltaisten elinten suositellaan ottavan huomioon tunnustettujen ympäristönhallintojärjestelmien kuten EU:n ympäristöasioiden hallinta- ja auditointijärjestelmä EMASin tai ISO 14001 -standardin noudattamisen (huomautus: näiden hallintojärjestelmien soveltaminen ei ole pakollista).

Näiden perusteiden avulla pyritään:

- vähentämään energiankäytöstä ympäristölle aiheutuvia vahinkoja tai vaaroja (ilmaston lämpeneminen, happamoituminen, uusiutumattomien luonnonvarojen ehtyminen) vähentämällä energiankulutusta,

- vähentämään luonnonvarojen käytöstä ympäristölle aiheutuvia vahinkoja vähentämällä vedenkulutusta.

Arviointiperusteilla edistetään parhaiden toimintatapojen toteuttamista (ympäristön kannalta optimaalinen käyttö) ja lisätään kuluttajien ympäristötietoisuutta. Lisäksi muoviosien merkintä edistää laitteiden kierrätystä.

Vaatimukset on asetettu tasolle, joka suosii ympäristömerkin myöntämistä astianpesukoneille, joiden ympäristövaikutukset ovat tavanomaista vähäisemmät varsinkin niiden käytön aikana.

EKOLOGISET ARVIOINTIPERUSTEET

1. Energiatehokkuus

a) Vähintään kymmenen hengen astiaston astianpesukoneen energiatehokkuusindeksin, joka on määritelty neuvoston direktiivin 92/75/ETY täytäntöönpanemisesta kotitalouksien astianpesukoneiden energiankulutuksen merkinnän osalta 16 päivänä huhtikuuta 1997 annetun komission direktiivin 97/17/EY(1) liitteessä IV, on oltava pienempi kuin 0,58, kun käytetään samaa EN 50242 -testausmenetelmää ja ohjelmaa kuin direktiivissä 97/17/EY.

Vähemmän kuin kymmenen mutta useamman kuin viiden hengen astiaston astianpesukoneen energiatehokkuusindeksin, joka on määritelty direktiivin 97/17/EY liitteessä IV, on oltava pienempi kuin 0,64, kun käytetään samaa EN 50242 -testausmenetelmää ja ohjelmaa kuin direktiivissä 97/17/EY.

Enintään viiden hengen astiaston astianpesukoneen energiatehokkuusindeksin, joka on määritelty direktiivin 97/17/EY liitteessä IV, on oltava pienempi kuin 0,76, kun käytetään samaa EN 50242 -testausmenetelmää ja ohjelmaa kuin direktiivissä 97/17/EY.

Hakijan on toimitettava jäljennökset direktiivin 97/17/EY 2 artiklan 1 kohdassa tarkoitetuista teknisistä asiakirjoista. Asiakirjoihin on sisällyttävä testausselosteet vähintään kolmesta EN 50242 -standardin mukaisesti suoritetusta energiankulutuksen mittauksesta, kun käytetään direktiivissä 97/17/EY tarkoitettua ohjelmaa. Näiden mittausten aritmeettisen keskiarvon on oltava pienempi tai yhtä suuri kuin edellä mainittu vaatimus. Energiamerkinnässä ilmoitettu arvo ei saa olla tätä keskiarvoa pienempi, ja energiamerkinnässä ilmoitetun energiatehokkuusluokan on vastattava tätä keskiarvoa.

Jos toimivaltainen elin varmentaa tulokset, mikä ei ole pakollista hakemusten jättämisen yhteydessä, sen on otettava huomioon EN 50242 -standardissa vahvistetut toleranssit ja valvontamenettelyt.

b) Astianpesukone on voitava kytkeä kuumavesiliitäntään.

Hakijan on vakuutettava, että tuote on tämän vaatimuksen mukainen.

2. Vedenkulutus

Astianpesukoneen vedenkulutuksen (joka ilmaistaan yksikkönä W(mitattu)) on oltava pienempi tai yhtä suuri kuin jäljempänä olevassa yhtälössä määritetty kynnysarvo, kun käytetään samaa EN 50242 -testausmenetelmää ja ohjelmaa kuin direktiivissä 97/17/EY:

W(mitattu) <= (0,625 x S) + 9,25

jossa:

W (mitattu)= astianpesukoneen mitattu vedenkulutus litroina ohjelmaa kohti lähimpään kymmenykseen pyöristettynä,

S= astianpesukoneen vakioastiaston koko.

Hakijan on toimitettava jäljennökset direktiivin 97/17/EY 2 artiklan 1 kohdassa tarkoitetuista teknisistä asiakirjoista. Asiakirjoihin on sisällyttävä testausselosteet vähintään kolmesta EN 50242 -standardin mukaisesti suoritetusta vedenkulutuksen mittauksesta, kun käytetään direktiivissä 97/17/EY tarkoitettua ohjelmaa. Näiden mittausten aritmeettisen keskiarvon on oltava pienempi tai yhtä suuri kuin edellä mainittu vaatimus. Energiamerkinnässä ilmoitettu arvo ei saa olla tätä keskiarvoa pienempi.

Jos toimivaltainen elin varmentaa tulokset, mikä ei ole pakollista hakemusten jättämisen yhteydessä, sen on otettava huomioon EN 50242 -standardissa vahvistetut toleranssit ja valvontamenettelyt.

3. Pesuaineiden liikakäytön ehkäiseminen

Laitteen pesuaineenannostelulokerossa on oltava selvät tilavuusmerkinnät, joiden avulla käyttäjä voi sovittaa pesuaineen määrän pestävien astioiden tyypin, määrän ja likaisuuden mukaan.

Hakijan on vakuutettava, että tuote on tämän vaatimuksen mukainen.

4. Melu

a) Laitteen ilmassa kantautuva melu äänitehona ilmaistuna ei saa ylittää arvoa 53 dB (A) vapaasti seisovien mallien eikä 50 dB (A) upotettujen mallien osalta. Melupäästöt mitataan standardien EN 50242 / EN 60704-2-3 / EN 60704-3 mukaisesti käyttäen samaa testausmenetelmää ja ohjelmaa kuin direktiivissä 97/17/EY.

b) Kuluttajalle on annettava selkeästi näkyvät tiedot laitteen melutasosta sisällyttämällä tiedot astianpesukoneiden energiamerkintään.

Hakijan on toimitettava jäljennökset direktiivin 97/17/EY 2 artiklan 1 kohdassa tarkoitetuista teknisistä asiakirjoista. Asiakirjoihin on sisällyttävä testausselosteet vähintään kolmesta EN 50242 -standardin mukaisesti suoritetusta melun mittauksesta, kun käytetään direktiivissä 97/17/EY tarkoitettua ohjelmaa. Ilmoitettu melu on johdettava näistä mittauksista EN 50242 -standardissa mainittujen standardien mukaisesti ja se on ilmoitettava energiamerkinnässä.

Jos toimivaltainen elin varmentaa tulokset, mikä ei ole pakollista hakemusten jättämisen yhteydessä, sen on otettava huomioon EN 50242 -standardissa vahvistetut toleranssit ja valvontamenettelyt.

5. Keräys ja kierrätys

a) Valmistajan on järjestettävä ilmaiseksi sellaisten astianpesukoneiden ja osien keräys kierrätystä varten, jotka valmistaja itse tai jokin valtuutettu yritys vaihtaa uuteen, lukuun ottamatta astianpesukoneita, jotka sisältävät astianpesukoneeseen kuulumattomia osia.

b) Yli 50 gramman painoisissa muoviosissa on oltava ISO 11469 -standardin mukainen pysyvä merkintä, josta käy ilmi materiaali. Tätä arviointiperustetta ei sovelleta suulakepuristettuihin muoviosiin.

c) Yli 25 gramman painoiset muoviosat eivät saa sisältää seuraavia palonsuoja-aineita:

>TAULUKON PAIKKA>

d) Yli 25 gramman painoisissa muoviosissa ei saa käyttää sellaisia aineita sisältäviä palonsuoja-aineita tai -yhdisteitä, joihin on liitetty tai joihin voidaan liittää jokin seuraavista vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa neuvoston direktiivissä 67/548/ETY(2) ja sen myöhemmissä muutoksissa määritellyistä vaarallisuutta osoittavista lausekkeista tai mikä tahansa näiden lausekkeiden yhdistelmä: R45 (aiheuttaa syöpäsairauden vaaraa), R46 (saattaa aiheuttaa periytyviä perimävaurioita), R50 (erittäin myrkyllistä vesieliöille), R51 (myrkyllistä vesieliöille), R52 (haitallista vesieliöille), R53 (voi aiheuttaa pitkäaikaisia haittavaikutuksia vesiympäristössä), R60 (voi heikentää hedelmällisyyttä) tai R61 (vaarallista sikiölle).

Tätä vaatimusta ei sovelleta palonsuoja-aineisiin, joiden kemialliset ominaisuudet muuttuvat käytön aikana siten, ettei niitä ole enää syytä luokitella mihinkään edellä lueteltuun vaararyhmään, ja joista ainoastaan alle 0,1 prosenttia säilyy käsitellyssä osassa siinä muodossa, jossa kyseiset palonsuoja-aineet olivat ennen niiden käyttöä.

e) Valmistajan on otettava astianpesukoneen suunnittelussa huomioon sen purkaminen, tarkastettava koneen purettavuus ja esitettävä purkuselostus, jonka on oltava pyynnöstä kolmansien osapuolten saatavilla. Selostuksen perusteella on muun muassa voitava varmistaa, että:

- liitokset on helppo löytää ja niihin on helppo päästä käsiksi,

- sähkölaitteiden osat on helppo löytää ja purkaa,

- tuote on helppo purkaa tavanomaisia työkaluja käyttäen,

- yhteensopimattomat ja vaaralliset aineet ovat eroteltavissa toisistaan.

Hakijan on vakuutettava, että tuote on näiden vaatimusten mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös purkuselostuksesta. Jos yli 25 grammaa painavissa muoviosissa on käytetty palonsuoja-aineita, hakijan ja/tai tämän tavarantoimittajien on ilmoitettava tälle toimivaltaiselle elimelle käytetyt palonsuoja-aineet.

6. Käyttöiän pidentäminen

a) Valmistajan on annettava kaupallinen takuu siitä, että astianpesukone toimii vähintään 2 vuoden ajan. Takuu on voimassa siitä päivästä alkaen, jona tuote toimitetaan asiakkaalle;

b) Sopivien varaosien saatavuus on taattava 12 vuoden ajan sen jälkeen, kun tuotanto lopetetaan.

Hakijan on vakuutettava, että tuote on näiden vaatimusten mukainen.

7. Laitteen suunnittelu

a) Laitteen on oltava suunniteltu siten, että sen käyttäjä pystyy valitsemaan ohjelman, jolla vakiotäyttömäärä on pestävissä pesuaineilla, jotka toimivat parhaimmin alle 65 °C:n lämpötiloissa;

b) Laitteessa on oltava selkeät merkinnät, joista käy ilmi käytettävissä olevien ohjelmien asetukset (esimerkiksi vakio, alhainen lämpötila, puolitäyttö, vähän tai hyvin likaiset astiat jne.);

c) Tarvittaessa laitteen suolan annostus on pystyttävä säätämään paikallisen vedenkovuuden mukaan, ja laitteessa on oltava suolan määrän osoitin.

Hakijan on vakuutettava, että tuote on näiden vaatimusten mukainen.

8. Pesuteho

Astianpesukoneen pesutulosindeksin, joka on määritelty direktiivin 97/17/EY liitteessä IV, on oltava suurempi kuin 1,00, kun käytetään samaa EN 50242 -testausmenetelmää ja ohjelmaa kuin direktiivissä 97/17/EY. Tällöin astianpesukone hyväksytään joko direktiivin 97/17/EY liitteessä IV määriteltyyn pesutulosluokkaan A tai B.

Hakijan on toimitettava jäljennökset direktiivin 97/17/EY 2 artiklan 1 kohdassa tarkoitetuista teknisistä asiakirjoista. Asiakirjoihin on sisällyttävä testausselosteet vähintään kolmesta EN 50242 -standardin mukaisesti suoritetusta pesutulosindeksin mittauksesta, kun käytetään direktiivissä 97/17/EY tarkoitettua ohjelmaa. Näiden mittausten aritmeettisen keskiarvon on oltava suurempi kuin edellä mainittu vaatimus. Energiamerkinnässä ilmoitetun pesutulosluokan on vastattava tätä keskiarvoa.

Jos toimivaltainen elin varmentaa tulokset, mikä ei ole pakollista hakemusten jättämisen yhteydessä, sen on otettava huomioon EN 50242 -standardissa vahvistetut toleranssit ja valvontamenettelyt.

9. Kuivausteho

Astianpesukoneen kuivaustulosindeksin, joka on määritelty direktiivin 97/17/EY liitteessä IV, on oltava suurempi kuin 0,93, kun käytetään samaa EN 50242 -testausmenetelmää ja ohjelmaa kuin direktiivissä 97/17/EY. Tällöin astianpesukone hyväksytään joko direktiivin 97/17/EY liitteessä IV määriteltyyn kuivaustulosluokkaan A tai B.

Hakijan on toimitettava jäljennökset direktiivin 97/17/EY 2 artiklan 1 kohdassa tarkoitetuista teknisistä asiakirjoista. Asiakirjoihin on sisällyttävä testausselosteet vähintään kolmesta EN 50242 -standardin mukaisesti suoritetusta kuivaustulosindeksin mittauksesta, kun käytetään direktiivissä 97/17/EY tarkoitettua ohjelmaa. Näiden mittausten aritmeettisen keskiarvon on oltava suurempi kuin edellä mainittu vaatimus. Energiamerkinnässä ilmoitetun kuivaustulosluokan on vastattava tätä keskiarvoa.

Jos toimivaltainen elin varmentaa tulokset, mikä ei ole pakollista hakemusten jättämisen yhteydessä, sen on otettava huomioon EN 50242 -standardissa vahvistetut toleranssit ja valvontamenettelyt.

10. Käyttöohjeet

Myydyn laitteen mukana on seurattava käyttöopas, jossa annetaan ohjeita muun muassa ympäristöä säästävästä käytöstä ja erityisesti suosituksia laitteen energian, veden ja laitteessa käytettävien aineiden (pesuaineet, suola jne.) kulutuksen kannalta parhaasta mahdollisesta käytöstä. Oppaassa on annettava seuraavat tiedot:

a) Kansilehdellä tai ensimmäisellä sivulla on oltava seuraava teksti (tai vastaava): "Tälle tuotteelle on myönnetty EU:n ympäristömerkki. Tässä oppaassa annetaan tietoja siitä, kuinka ympäristövaikutuksia voidaan edelleen vähentää.";

b) neuvoja koneen asentamisesta siten, että se aiheuttaa mahdollisimman vähän melua;

c) neuvoja siitä, että kuumavesitäyttömahdollisuuden käyttö voi säästää primaarista energiaa ja vähentää siihen liittyviä päästöjä, jos vesi kuumennetaan aurinkoenergialla, kaukolämmöllä, uudenaikaisella maakaasu- tai öljylämmitysjärjestelmällä tai jatkuvavirtauksisella maakaasulämmittimellä. Käyttäjälle on kerrottava, että kuumavesilähteen ja astianpesukoneen välisen putken on oltava lyhyt ja hyvin eristetty;

d) neuvoja vedenpehmennyssuolan annostuksesta paikallisen vedenkovuuden mukaan, jos suolaa on käytettävä;

e) neuvo pestä täysiä koneellisia aina mahdollisuuksien mukaan;

f) neuvo olla huuhtelematta astioita ennen astianpesukoneeseen laittoa;

g) ohjeita suotuisimmasta tavasta käyttää mahdollista erillistä "esihuuhtelu"-ohjelmavalintaa;

h) tietoja sellaisten pesuaineiden saatavuudesta, jotka toimivat parhaimmin alle 65 °C:n lämpötiloissa ja joiden avulla on mahdollista säästää energiaa;

i) neuvoja pesuaineen annostuksen vaihtelemisesta pestävien astioiden tyypin, määrän ja likaisuuden mukaan (esimerkiksi puolen täyttömäärän pesuun tarvitaan vähemmän pesuainetta). Käyttöohjeissa on viitattava pesuaineen annostelijassa oleviin merkintöihin;

j) tiedot astianpesukoneen eri ohjelmien energian- ja vedenkulutuksesta, jotta kuluttaja voi valita tarkoituksenmukaisen, vähiten energiaa ja vettä kuluttavan ohjelman, sekä tiedot energiankulutuksesta valmiustilassa;

k) ohjeet siitä, että astianpesukonetta ei pitäisi jättää päälle ohjelman loputtua mahdollisen energiahävikin takia. Käyttöoppaassa on mainittava käytettävissä olevien ohjelmien vaatima aika;

l) tietoja tehontarpeesta seuraavissa käyttötiloissa: kone pois päältä, ajastin päällä (ohjelmointi), ohjelma seis;

m) ohjeita astianpesukoneen asianmukaisesta huollosta, mukaan lukien suodattimien säännöllinen puhdistus, sekä tietoja varaosien saatavuudesta;

n) ilmoitus siitä, että edellä mainittujen seikkojen laiminlyönti voi lisätä energian-, veden- ja/tai pesuaineenkulutusta ja siten käyttökustannuksia ja johtaa huonompiin tuloksiin;

o) ohjeet siitä, kuinka kuluttaja voi hyödyntää valmistajan järjestämää vanhojen laitteiden keräystä;

p) tieto, että tuotteelle on myönnetty EU:n ympäristömerkki ja lyhyt selitys siitä, mitä tämä tarkoittaa, sekä ilmoitus, että lisätietoja ympäristömerkistä on saatavilla Internetistä (http://europa.eu.int/ecolabel) ja että saatavilla on ympäristömerkin saaneita konetiskiaineita.

Hakijan on vakuutettava, että tuote on näiden vaatimusten mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös käyttöoppaasta.

11. Ympäristömerkissä olevat tiedot

Ympäristömerkin kentässä 2 on oltava seuraava teksti:

- erittäin alhainen energiankulutus

- alhainen vedenkulutus

- tuotteen suunnittelussa on otettu huomioon sen kierrätys.

(1) EYVL L 118, 7.5.1997, s. 1.

(2) EYVL 196, 16.8.1967, s. 1.